Fil-15 ta' Ottubru, il-Ministri tal-UE fil-Kunsill Affarijiet Barranin iddiskutew il-kriżi politika, ekonomika u soċjali li qed teskala fil-Venezwela. Il-kriżi ħalliet effett devastanti fuq il-poplu tal-Venezwela u laqtet b'mod negattiv fuq l-istabbiltà fir-reġjun usa'. L-UE tfakkar u ttenni l-pożizzjoni tagħha kif tinsab fil-Konklużjonijiet tal-Kunsill ta' Mejju 2018 li appellaw lill-Gvern tal-Venezwela jieħu l-passi meħtieġa biex jerġa' jistabbilixxi d-demokrazija, l-istat tad-dritt u d-drittijiet tal-bniedem; biex jirrestawra s-setgħat kostituzzjonali sħaħ tal-assemblea nazzjonali; biex jeħles lill-priġunieri politiċi kollha, u biex jirrispetta u jippromwovi l-libertajiet fundamentali. It-twettiq ta' elezzjonijiet ħielsa, kredibbli u trasparenti f'rispett sħiħ tal-Kostituzzjoni jibqa' kruċjali. Wara żviluppi reċenti, l-UE ittenni l-appelli tagħha lill-Gvern biex jirrispetta l-immunità tal-membri tal-Assemblea Nazzjonali u biex jirrispetta l-libertà tal-istampa. L-UE tappella wkoll għal investigazzjoni bir-reqqa, indipendenti u imparzjali biex jiġu ċċarati ċ-ċirkostanzi tal-mewta traġika tal-kunsillier Albán. Huwa d-dmir tal-Istat li jiżgura s-sikurezza u l-benesseri tal-persuni kollha fil-kustodja tiegħu. Fir-rigward tar-rispett għad-drittijiet tal-bniedem u l-libertajiet fundamentali, l-UE tappella lill-Gvern tal-Venezwela biex jikkooperaw b'mod kostruttiv mal-Kummissarju Għoli tan-Nazzjonijiet Uniti għad-Drittijiet tal-Bniedem. L-UE tibqa' konvinta li jista' jkun hemm biss soluzzjoni politika demokratika u paċifika għall-kriżi attwali u tirrifjuta kwalunkwe inizjattiva li tista' tkompli thedded is-sigurtà reġjonali. Għalhekk l-UE tissottolinja l-impenn tagħha li tuża l-istrumenti ta' politika kollha tagħha biex tgħin tinkiseb tali soluzzjoni u, f'kooperazzjoni ma' sħab internazzjonali u reġjonali oħra, tesplora modi biex tgħin jinħolqu l-kundizzjonijiet li jistgħu jippermettu proċess politiku sinifikanti, bil-għan li tinstab soluzzjoni paċifika għall-kriżi attwali. L-UE ttenni l-impenn tagħha li tkompli tissorvelja mill-qrib l-iżviluppi fuq il-post u tinsab lesta li tirreaġixxi għal kwalunkwe erożjoni ulterjuri tal-istituzzjonijiet demokratiċi, l-istat tad-dritt u d-drittijiet tal-bniedem. L-UE u l-Istati Membri tagħha ser jintensifikaw l-appoġġ tagħhom għall-isforzi nazzjonali, reġjonali u multilaterali bil-għan li jittaffew l-effetti tal-kriżi tal-migrazzjoni, kif ukoll li jiġu indirizzati l-ħtiġijiet l-aktar urġenti tal-popolazzjoni fil-pajjiż. Il-pajjiżi fir-reġjun u ċ-ċittadini tagħhom għandhom ikunu appoġġati f'din is-sitwazzjoni diffiċli. Din il-kriżi reġjonali teħtieġ risposti koordinati reġjonali u globali. F'dan ir-rigward, l-UE tilqa' l-ħatra tas-Sur Eduardo Stein bħala r-Rappreżentant Speċjali Konġunt tal-UNHCR u l-IOM għar-rifuġjati u l-migranti Venezwelani. L-UE tappella lill-gvern tal-Venezwela biex jieħu azzjoni konkreta biex itaffi l-impatt tal-kriżi, inkluż il-faċilitazzjoni ta' kooperazzjoni esterna biex jiġu indirizzati l-ħtiġijiet l-aktar urġenti tal-popolazzjoni.